Poul-Erik Haubo ejer Fur Flyveplads, hvor der søndag eftermiddag skete en voldsom ulykke. En oplevelse, der for alvor har sat sig i den mangeårige flyvepladsejer. - Det er dybt chokerende, for nu har vi haft flypladsen i 27 år, og vi har aldrig haft uheld. At det så kan være så fatalt et uheld, er bedrøveligt. Der er blå blink overalt og dødelig udgang, så det kunne ikke være værre, fortæller en berørt Poul-Erik Haubo. Flyet havde fire personer ombord. To døde, mens de to overlevende blev fløjet til Rigshospitalet. Selvom ejeren af flyvepladsen ikke havde noget med ulykken med at gøre, så er han stadig dybt berørt af hændelsen. - At det sker på min plads, får mine knæ til at ryste under mig. Det har jeg det rigtig dårligt med, men vi kan jo ikke gøre noget om eller gøre noget ved det, siger Poul-Erik Haubo. (Artiklen fortsætter under videoen) Medvind skyld i ulykken Ejeren af flypladsen, der selv er en erfaren pilot, landede med sit eget fly en time inden, at det forulykkede fly forsøgte at lette, og han har derfor en formodning om, hvad det gik galt. - Det er måske en medvindsstart, og det er helt fatalt. Man skal altid starte og lande mod vind for at få luft under vingerne. De fire ombord på flyet havde haft kontakt til Poul-Erik Haubo for at melde deres ankomst. - De havde ikke behov for at ringe til mig, men de har haft ringet for nogle dage siden, men jeg kender dem overhovedet ikke, afslutter han.
Det tragiske flystyrt på Fur Flyveplads søndag eftermiddag har berørt ejeren af flypladsen dybt.